

**OPĆINSKO VIJEĆE**

KLASA:021-05/22-01/03

URBROJ:2170-03-22-01-1

Z A P I S N I K

sa VIII. sjednice

Općinskog vijeća Općine Čavle

održane 13.travnja 2022.godine

Sjednica se održava u prostorijama Općine Čavle – OPĆINSKA VIJEĆNICA, sa početkom u 19,00 sati, a predsjeda joj predsjednik Općinskog vijeća Norbert Mavrinac.

**Prisutni:NORBERT MAVRINAC, SANDRA MOHORIĆ, STANISLAVA BUŠLJETA,ALJOŠA ŽEŽELIĆ, MIRKO VUKELIĆ, ALEN KNEŽEVIĆ,DANIJEL HATEŽIĆ, GORAN MAVRINAC, DENIS ČARGONJA, MILAN MILARDOVIĆ, STANISLAV ŽEŽELIĆ,Ivana Cvitan Polić**

Predsjedatelj utvrđuje da sjednici prisustvuje 11 vijećnika, pa će sve donijete odluke biti punovaljane.

U nastavku, predsjedatelj čita prijedlog dnevnog reda te utvrđuje da je jednoglasno prihvaćen slijedeći

D N E V N I R E D:

1.Usvajanje Zapisnika sa VII.sjednice Općinskog vijeća

2.Odluka o javnim priznanjima Općine Čavle za 2022.godinu

3.Odluka o II. Izmjenama i dopunama Odluke o pravu na novčanu naknadu za novorođenu djecu s područja Općine Čavle

4.Odluka o davanju suglasnosti na potpisivanje Ugovora o isplati predujma u svrhu provedbe projekta „Povežimo se baštinom“

**AKTUALNI SAT**

**GORAN MAVRINAC: 1.Povjerenstvo za ocjenjivanje projekata u kulturi Općine Čavle koje sačinjavaju meni nepoznati ljudi obzirom da nisu obznanjeni niti ni u jednom javnom dokumenta Općine Čavle (što nije u skladu sa Zakonom) donijelo je 28.veljače tekuće godine odluku o raspodjeli sredstava za udruge u kulturi Općine Čavle.**

**Kao dugogodišnjem volonteru u resoru kulture i čelnoj osobi udruga u kulturi Općine Čavle kao i općinskom vijećniku nije mi jasno po kojim kriterijima je udruga Čavjanske maškare dobila 13.000,00 kuna za svoj godišnji rad a Mesopusna kumpanija Grada Grobnika i Grobnički dondolaši 23.000,00 i 25.000,00 kuna, dakle duplo više sredstava za rad.**

**Pred matičnom udrugom Općine Čavle i najbrojnijom grobničkom mesopusnom udrugom Čavjanskim maškarama sudjelovanje je na odgođenom 39.Riječkom karnevalu 18.lipnja tekuće godine gdje predstavljamo u kontinuitetu matičnu Općinu Čavle 27.godina unatrag.**

**U godini kad je sve drastično poskupjelo Općina Čavle daje udruzi najmanji proračun u povijesti udruge bez ikakvog objašnjenja.**

**Činjenica je da su predstavnici izvršne i predstavničke vlasti odnosno vladajuća koalicija dfali odobrenje na tu odluku stoga bi se taj čin mogao protumačiti kao kršenje zakona o sprečavanju sukoba interesa odnosno pogodovanju u navedenom javnom pozivu predstavnika izvršne i predstavničke vlasti Općine Čavle.**

**Je li to samo još jedan od oblika dugogodišnjeg revanšizma i degradiranja vladajućih prema meni osobno i udruzi Čavjanske maškare ili su kriteriji odobravanja financijskih sredstava vezani uz djelovanje predstavnika vladajuće koalicije Općine Čavle u udrugama Grobnički dondolaši i Mesopusnoj kumpaniji Grada Grobnika?**

**2.Prošli tjedan lokalni mediji su prenesli vijest o skorom otvaranju i završetku radova na prostorijama kluba umirovljenika Čavle.**

**Prije svega kao vijećniku mi je drago da naši umirovljenici dobivaju prostorije za djelovanje u sklopu kluba umirovljenika no ono što meni kao nemalom broju mještana koji defakto htjeli/ne htjeli sufinanciraju ovaj projekt je cifra ukupnog ulaganja od 2,2 miliona kuna koja je navedena u medijima.**

**Možete li mi pojasniti kakve su to nerealne tržišne cijene izvođenja radova na klubu umirovljenika u navedenoj protuvrijednosti obzirom da je kvadratura prostora i njegovog predvorja duplo manja nego li kvadratura nekadašnjeg boćarskog kluba Cernik koji je preuređen u ugledni ugostiteljski objekt sa znatno manjim ulaganjima?**

Ivana Cvitan Polić(odgovor):1.Povjerenstvo koje je imenovano za izradu prijedloga po zaprimljenim prijavama programa udruga iste je obradilo te dalo svoj prijedlog temeljem kojeg je općinska načelnica donijela konačnu odluku.Prilikom provedbe postupka nije se imalo saznanja da će se ljetni karneval ove godine održati tako da taj dio programa nije niti uvršten u razmatranje.Ako se ta manifestacije bude održala iznaći će se mogućnosti za dodatna sredstva.

2.Klub umirovljenika je financiran iz EU projekta kao i sve radionice koje će rad kluba obuhvatiti.Bilo je razlike u cijeni samog projekta u odnosu na prihvaćenu najpovoljniju ponudu.

**DANIJEL HATEŽIĆ:1.Da li Općina Čavle financira WCR utrku na Platku i u kojoj mjeri?**

Ivana Cvitan Polić(odgovor):1.Općina Čavle nije uplatila nikakvo sponzorstvo no uključila se je operativno u samu organizaciju utrke i to na način da pomaže u organizaciji u redarskoj službi, koordinatorima, čišćenju okoliša, osiguranju parkirališnog prostora i ostalo po potrebi.

**ALJOŠA ŽEŽELIĆ:1.Kada će se riješiti problem materijala za sjednice Općinskog vijeća?**

Ivana Cvitan Polić(odgovor):1.Dio tableta koji su dani na korištenje vijećnicima su se pokvarili tako da se tim vijećnicima materijali printaju.Razmišljamo na koji najpovoljniji način će se to pitanje ubuduće riješiti.

**STANISLAV ŽEŽELIĆ:1.U ulici Njivice postavljena je prometna signalizacija no asfaltiranje i oborinska odvodnja nije adekvatno riješena.Da li su riješeni imovinsko pravni odnosi na trasi prometnice?**

**2.Da li je moguće da se smanji tako velika razlika u financiranju pojedinih maškaranih udruga?**

Ivana Cvitan Polić(odgovor):1.U proračunu su planirana sredstva za rješenje oborinske odvodnje na toj prometnici što će se riješiti projektom.U trupu ceste se tako nešto ne može riješiti, pa čekamo projektno rješenje tog problema.

2.Na ovo pitanje sam već dala odgovor vijećniku Mavrincu tako da će se stvari ublažiti prema stvarnim programima.

**MIRKO VUKELIĆ:1.Da li je moguće da se riješi raslinje (grane i slično) sa privatnih parcela na javne površine?**

Ivana Cvitan Polić(odgovor):1.U tijeku je testiranje kandidata koji su dostavili dokumentaciju za rado mjesto komunalni redar tako da će se povećati broj djelatnika na terenu a time će i komunalno redarstvo biti operativnije i efikasnije.Činjenica stoji da se takvi problemi moraju rješavati konstantno.

**Točka 1.**

**Usvajanje Zapisnika sa VII.sjednice Općinskog vijeća**

Prijedlog Zapisnika vijećnicima je dostavljen uz materijal za sjednicu i u privitku je Zapisnika.

Obzirom da nitko nije imao primjedbi na prijedlog, predsjedatelj daje isti na usvajanje.

Po izvršenom glasovanju, dizanjem ruku, predsjedatelj utvrđuje da je JEDNOGLASNO donijeta slijedeća

**O D L U K A**

**Usvaja se Zapisnik sa VII.sjednice Općinskog vijeća Općine Čavle održane 31.ožujka 2022.godine.**

**Točka 2.**

**Odluka o javnim priznanjima Općine Čavle za 2022.godinu**

Prijedlog odluka za dodjelu javnih priznanja Općine Čavle za 2022.godinu vijećnicima je dostavljen uz materijal za ovu sjednicu.

Uvodno dopunsko obrazloženje daje općinska načelnica.

U nastavku predsjedatelj otvara raspravu za koju su se prijavili: DENIS ČARGONJA, GORAN MAVRINAC, STANISLAV ŽEŽELIĆ.

Po provedenoj raspravi predsjedatelj daje prijedloge na usvajanje.

Temeljem izvršenog glasovanja, dizanjem ruku, predsjedatelj utvrđuje da je JEDNOGLASNO donijeta slijedeća

**O D L U K A**

**1.Nagrada za životno djelo dodjeljuje se VLASTI JURETIĆ**

**2.Godišnja nagrada dodjeljuje se NOGOMETNOM KLUBU GROBNIČAN.**

**Točka 3.**

**Odluka o II. Izmjenama i dopunama Odluke o pravu na novčanu naknadu za novorođenu djecu s područja Općine Čavle**

Prijedlog odluke vijećnicima je dostavljen uz materijal za sjednicu i u privitku je Zapisnika.

Uvodno dopunsko obrazloženje daje općinska načelnica.

U nastavku predsjedatelj otvara raspravu, za koju se je prijavio: GORAN MAVRINAC.

Nakon provedene rasprave, predsjedatelj daje prijedlog odluke na usvajanje.

Po izvršenom glasovanju, dizanjem ruku, predsjedatelj utvrđuje da je JEDNOGLASNO donijeta slijedeća

**O D L U K A**

**Donosi se Odluka o II. Izmjenama i dopunama Odluke o pravu na novčanu naknadu za novorođenu djecu s područja Općine Čavle.**

**Točka 4.**

**Odluka o** **davanju suglasnosti na potpisivanje Ugovora o isplati predujma u svrhu provedbe projekta „Povežimo se baštinom“**

Prijedlog odluke vijećnicima je dostavljen uz materijal za sjednicu i u privitku je Zapisnika.

Uvodno dopunsko obrazloženje daje općinska načelnica.

U nastavku predsjedatelj otvara raspravu, za koju se je prijavio: GORAN MAVRINAC.

Nakon provedene rasprave, predsjedatelj daje prijedlog odluke na usvajanje.

Po izvršenom glasovanju, dizanjem ruku, predsjedatelj utvrđuje da je JEDNOGLASNO donijeta slijedeća

**O D L U K A**

**Donosi se Odluka o davanju suglasnosti na potpisivanje Ugovora o isplati predujma u svrhu provedbe projekta „Povežimo se baštinom“**

ZAVRŠENO U 19,50 SATI.

BILJEŽIO: PREDASJEDNIK:

Doris Miculinić Norbert Mavrinac